ΓΡΑΠΤΗ ΕΡΩΤΗΣΗ E-1753/97 υποβολή: Josι Valverde Lσpez (PPE) προς την Επιτροπή (27 Μαΐου 1997)

Θέμα: Αναστολή, εκ μέρους της Επιτροπής, των πληρωμών ΕΓΤΠΕ προς την Ιταλία, την Ισπανία και την Ελλάδα.

Η Επιτροπή ανέστειλε την καταβολή των χρημάτων με προορισμό την Ισπανία, την Ιταλία και την Ελλάδα για τη διαχείριση της ΚΑΠ, λόγω της μή πληρωμής των προστίμων που είχαν επιβληθεί σε παραγωγούς οι οποίοι υπερέβησαν την ποσόστωση του γάλακτος κατά την περίοδο εμπορίας 1995/1996.

Το κονδύλιο της κοινής αγροτικής πολιτικής για την Ισπανία ανέρχεται σε 3,5 δισεκ. πεσέτες μηνιαίως.

Θα μπορούσε η Επιτροπή να αναφέρει σε ποιά νομική διάταξη στήριξε την απόφασή της αυτή;

Ακόμη, θα μπορούσε η Επιτροπή να αναφέρει εάν θεωρεί λογική μια ενέργεια με την οποία τιμωρούνται αγρότες που είναι εν τάξει με τις υποχρεώσεις, τους για τα υποτιθέμενα παραπτώματα άλλων;

Απάντηση του κ. Fischler εξ ονόματος της Επιτροπής (18 Ιουνίου 1997)

Αποσκοπώντας στον έλεγχο της παραγωγής γάλακτος και στην πρόληψη της ταχύρυθμης μείωσης του εισοδήματος των γαλακτοπαραγωγών, ως συνέπεια της πτώσης των τιμών την οποία θα προξενούσε αναπόφευκτα η ανισορροπία μεταξύ αυξανόμενης παραγωγής και ζήτησης χωρίς μεγάλη εξέλιξη ούτε ευελιξία, το Συμβούλιο εξέδωσε, το 1984, μία σειρά από κανονισμούς που βασίζονταν στη χορήγηση στους παραγωγούς ποσοστώσεων παραγωγής 7 πρόκειται για τον κανονισμό (ΕΟΚ) αριθ. 804/68 του Συμβουλίου ((ΕΕ L 148 της 28.06.1968 )) της 27ης Ιουνίου 1968, περί κοινής οργάνωσης των αγορών στον τομέα του γάλακτος και των γαλακτοκομικών προϊόντων, όπως τροποποιήθηκε τελευταία από τον κανονισμό (ΕΚ) αριθ. 1538/95 ((ΕΕ L 148 της 30.06.1995 )), και ιδίως το άρθρο 5γ.

Αναπόσπαστο μέρος αυτής της ρύθμισης είναι ένα σύστημα ποινών το οποίο, με τη συμπληρωματική εισφορά γάλακτος που ισούται με το 115% της ενδεικτικής τιμής του γάλακτος, αποσκοπεί στο να αποτρέπει κάθε παραγωγό, σε ατομική βάση, να υπερβεί την ποσόστωσή του κατά τη διάρκεια μίας περιόδου συλλογής (κανονισμός (ΕΟΚ) αριθ. 3950/92 του Συμβουλίου ((ΕΕ L 405 της 31.12.1992 )), της 28ης Δεκεμβρίου 1992 για τη θέσπιση συμπληρωματικής εισφοράς στον τομέα του γάλακτος και των γαλακτοκομικών προϊόντων, όπως τροποποιήθηκε τελευταία από τον κανονισμό (ΕΚ) αριθ. 1552/95²).

Ορισμένα κράτη μέλη δεν έχουν εισπράξει ολόκληρο το ποσό των εισφορών για την περίοδο 1995/96, σύμφωνα με το άρθρο 5, παράγραφος 2, του κανονισμού (ΕΟΚ) αριθ. 536/93 ((ΕΕ L 57 της 10.03.1993 )) της Επιτροπής, της 9ης Μαρτίου 1993, περί λεπτομερών κανόνων εφαρμογής, όπως τροποποιήθηκε τελευταία από τον κανονισμό (ΕΚ) αριθ. 470/94 ((ΕΕ L 59 της 03.02.1994 )). Η προθεσμία που είχε προβλεφθεί για την πληρωμή των εν λόγω ποσών ήταν η 31η Αυγούστου 1996. Εντούτοις, δεδομένων των διαφόρων διοικητικών προβλημάτων που αντιμετωπίζουν αυτά τα κράτη μέλη, η Επιτροπή είχε παραχωρήσει παράταση της εν λόγω προθεσμίας, μέχρι την 31η Ιανουαρίου 1997.

Στις 31 Ιανουαρίου 1997, η Ελλάδα, η Ισπανία και η Ιταλία δεν είχαν ακόμη καταβάλει πλήρως τα οφειλόμενα ποσά και, επομένως, η Επιτροπή ήταν υποχρεωμένη, σύμφωνα με το άρθρο 4 παράγραφος 1 του κανονισμού (ΕΚ) αριθ. 296/96 ((ΕΕ L 39 της 17.02.1996 )), να μειώσει κατά ισοδύναμο ποσό τις μηνιαίες προκαταβολές κατά τη λήψη υπόψη των δαπανών που πραγματοποιούνται από τα κράτη μέλη στο πλαίσιο του τομέα εγγυήσεων του ΕΓΤΠΕ.

Εντούτοις, για την Ισπανία και την Ιταλία, δεδομένων των εν λόγω ποσών, και για να αποφευχθούν σημαντικές επιπτώσεις στην ταμειακή διαχείριση αυτών των κρατών μελών, η Επιτροπή εφήρμοσε τη μείωση των προκαταβολών σε δύο δόσεις για την Ισπανία, και σε τρεις για την Ιταλία, αποφεύγοντας κατ'αυτόν τον τρόπο να τιμωρήσει τους γεωργούς οι οποίοι ήταν εν τάξει με τις υποχρεώσεις τους.

Τα κράτη μέλη έχουν ειδοποιηθεί για τις εν λόγω μειώσεις, και είχαν την ευκαιρία να υποστηρίξουν την άποψή τους.

Η Επιτροπή εφιστά την προσοχή του Αξιότιμου Μέλους του Κοινοβουλίου στην ύπαρξη προθεσμιών πληρωμής, καθώς επίσης και στη σημασία της τήρησής τους εκ μέρους των εθνικών διοικητικών υπηρεσιών, δεδομένου ότι αυτές οι προθεσμίες πληρωμής έχουν θεσπιστεί, αφενός για να εξασφαλίζεται ίση μεταχείριση μεταξύ των δικαιούχων σε όλα τα κράτη μέλη και, αφετέρου, προς αποφυγήν του ενδεχομένου, να μην έχει πλέον το αναμενόμενο οικονομικό αποτέλεσμα η καθυστέρηση των πληρωμών. Επιπλέον, αν οι διάφορες υπηρεσίες πληρωμών ήταν ελεύθερες να ορίζουν κατά το δοκούν τις λεπτομέρειες σχετικά με τις πληρωμές, δεν θα ήταν εφικτή η ορθή διαχείριση της δημοσιονομικής πειθαρχίας σύμφωνα με τη βούληση του Συμβουλίου όσον αφορά τις γεωργικές δαπάνες (απόφαση 94/729/ΕΚ ((ΕΕ L 293 της 12.11.1994 )) του Συμβουλίου της 31ης Οκτωβρίου 1994, σχετικά με τη δημοσιονομική πειθαρχία).